ພວກປະທ້ວງ ຊາວອີຈິບ ໂຮມຊຸມນຸມກັນ ທີ່ຈະຕຸລັດ Tahrir (ເບິ່ງວີດີໂອ)
ພວກປະທ້ວງ ທີ່ໂກດແຄ້ນ ຫຼາຍພັນຄົນ ໂຮມຊຸມນຸມກັນ ທີ່ບໍລິເວນຈະຕຸລັດ Tahrir ໃນເຂດໃຈກາງ ກຸງໄຄໂຣ
ຊາວອີຈີບ ທີ່ມີຄວາມໂມໂຫໂທໂສຈຳນວນຫຼາຍພັນຄົນ ພວມໂຮມຊຸມນຸມກັນທີ່ຈະຕຸລັດ Tahrir ໃນກຸງໄຄໂຣ ເພື່ອຫວັງທີ່ຈະສົ່ງຄຳເຕືອນຢ່າງຈະແຈ້ງໄປຍັງສະພາທະຫານທີ່ປົກ ຄອງປະເທດຢູ່ໃນເວລານີ້ ພວກຈັດການໂຮມຊຸມນຸມ ຮຽກຮ້ອງໃຫ້ມີການເດີນຂະບວນຂອງພວກຜູ້ຊາຍນຶ່ງລ້ານຄົນ ໃນວັນສຸກມື້ນີ້ ເພື່ອກົດດັນໃຫ້ສະພາທະຫານ ໂອນການປົກຄອງໃຫ້ແກ່ລັດຖະບານພົນ ລະເຮືອນ ພວກປະທ້ວງບາງຄົນເອີ້ນຄຳເຕືອນດັ່ງກ່າວນີ້ວ່າເປັນໂອກາດສຸດທ້າຍສຳລັບ ສະພາທະຫານຈະດຳເນີນການໃນສິ່ງທີ່ຖືກຕ້ອງແລະກໍລາອອກ ແກນນຳຂອງພວກປະທ້ວງບາງຄົນເວົ້າວ່າ ຕົນບໍ່ມີແຜນການທີ່ຈະຖອນໂຕອອກໄປຈາກ ບໍລິເວນຈະຕຸລັດ Tahrir ຈົນກວ່າຈະໄດ້ຮັບໃນສິ່ງທີ່ພວກຕົນຕ້ອງການ ຂະນະດຽວກັນ ພວກປະທ້ວງກໍໄດ້ຮັບຫາງສຽງສະໜັບສະໜຸນຫຼາຍຂຶ້ນຈາກສະຫະລັດ ທຳນຽບຂາວກ່າວໃນວັນສຸກມື້ນີ້ວ່າ ພວກຜູ້ນຳທະຫານຂອງອີຈິບ ຕ້ອງໄດ້ເລັ່ງລັດການ ໂອນອຳນາດໄປໃຫ້ລັດຖະບານພົນລະເຮືອນຂອງປະເທດ ຄວາມຮຸນແຮງທີ່ເພີ່ມທະວີຂຶ້ນລະຫວ່າງພົນລະເຮືອນແລະກຳລັງຮັກສາຄວາມສະຫງົບ ຂອງອີຈິບມາຮອດປັດຈຸບັນນີ້ມີການຖິ້ມໂທດໃສ່ວ່າເຮັດໃຫ້ມີຜູ້ເສຍຊີວິດແລ້ວຢ່າງນ້ອຍ 35 ຄົນ ສື່ມວນຊົນຂອງອີຈິບ ລາຍງານໃນວັນພະຫັດວານນີ້ວ່າ ສະພາປົກຄອງທະຫານໄດ້ແຕ່ງ ຕັ້ງໃຫ້ອະດີດນາຍົກລັດຖະມົນຕີ Kamal Ganzouri ຈັດຕັ້ງລັດຖະບານຊຸດໃໝ່ຂຶ້ນຫຼັງ ຈາກລັດຖະບານພົນລະເຮືອນຊຸດກ່ອນ ຂອງນາຍົກລັດຖະມົນຕີ Essam Sharaf ລາ ອອກ ໜັງສືິພິມ Al-Ahram ຂອງທາງການອີຈິບ ລາຍງານຜ່ານທາງເວັບໄຊທ໌ຂອງຕົນວ່າ ທ່ານ Ganzouri ໄດ້ຕົກລົງໂດຍທາງຫຼັກການແລ້ວທີ່ຈະເປັນຜູ້ນຳພາລັດຖະບານຊ່ອຍ ພົ້ນໄພແຫ່ງຊາດ ຫຼັງຈາກໄດ້ພົບປະກັບ ຫົວໜ້າສະພາສູງສຸດຂອງກອງທັບ ຄືຈອມພົນ Hussein Tantawi ນອກນັ້ນແລ້ວ ສະສູງສຸດຂອງກອງທັບຍັງໄດ້ຢືນຢັດວ່າ ການເລືອກຕັ້ງສະພາແຫ່ງຊາດ ຈະດຳເນີນໄປຕາມແຜນການທີ່ໄດ້ວາງໄວ້ໃນມື້ວັນຈັນຈະມານີ້ ທັງໆທີ່ໄດ້ເກີດຄວາມຮຸນ ແຮງເພີ່ມຂຶ້ນທີ່ເຮັດໃຫ້ມີຜູ້ເສຍຊີວິດໄປແລ້ວຢ່າງນ້ອຍ 35 ຄົນ ຫຼັງຈາກໄດ້ມີການແກ້ ໂຕມາເປັນຫຼາຍໆມື້ ໃນການປາບປາມພວກປະທ້ວງຢ່າງຮຸນແຮງແລ້ວ ສະພາກອງທັບ ໄດ້ຕ່າວປີ້ນໄປສູ່ທິດທາງໃໝ່ໃນວັນພະຫັດວານນີ້ແລະໄດ້ຂໍຂະມາໂທດກ່ຽວກັບການເສຍ ຊີວິດຂອງພວກປະທ້ວງ